רון דרמר בפגישה עם מושלת קרוליינה הדרומית, ניקי היילי, מאי 2014
**רון דרמר** (באנגלית: **Ron Dermer**; נולד ב-16 באפריל 1971, כ"א בניסן ה'תשל"א) הוא פוליטיקאי ודיפלומט ישראלי יליד ארצות הברית, המכהן כשר לעניינים אסטרטגיים של מדינת ישראל. חבר בקבינט המלחמה מנובמבר 2023. בין השנים 2013–2021 כיהן כשגריר ישראל בארצות הברית. שימש יועץ מדיני בכיר לראש ממשלת ישראל בנימין נתניהו.

ביוגרפיה
--------

רון דרמר בפגישה עם סנטור כריס קונס, יולי 2015
רון דרמר עם מושל מרילנד, מאי 2016
דרמר נולד וגדל במיאמי ביץ', פלורידה, ארצות הברית. אמו, יפה לבית רוזנטל, נולדה בארץ ישראל המנדטורית, להורים שברחו מפולין וגרמניה לפני מלחמת העולם השנייה. משפחת האם היגרה לארצות הברית זמן קצר לאחר קום מדינת ישראל. אביו, ג'יי דרמר, היה עורך דין יליד ניו יורק וב-1967 נבחר מטעם המפלגה הדמוקרטית לראשות עיריית מיאמי ביץ'. הוא כיהן בתפקיד זה שתי קדנציות ולימים כיהן באותו תפקיד גם אחיו של דרמר, דייוויד, במשך שלוש קדנציות, אף הוא מטעם המפלגה הדמוקרטית.

דרמר סיים בהצטיינות את לימודי התואר הראשון בכלכלה וניהול בבית הספר וורטון של אוניברסיטת פנסילבניה והשלים תואר ראשון נוסף בפילוסופיה, כלכלה ומדע המדינה באוניברסיטת אוקספורד, אנגליה. בתקופת לימודיו באוקספורד כיהן כנשיא "חברת לחיים" (L'Chaim Society), בראשות הרב שמואל בוטח, ארגון סטודנטים לקידום התרבות היהודית בקמפוס.

ב-1997 עלה דרמר לישראל ובשנת 1998 נישא לעדי בלומברג (1971–2000), בתו של דוד בלומברג יו"ר דירקטוריון בנק ירושלים דאז. עדי נפטרה כעבור כשנתיים. דרמר היה חבר בצוות ההיגוי שהקים את קרן עדי לזכרה. דרמר נישא בשנית בשנת 2002 לרודה פגאנו, עורכת דין בוגרת אוניברסיטת ייל ולהם חמישה ילדים.

במהלך מרבית שנותיו בישראל שיחק בליגת הפלאג פוטבול הישראלית (בתפקיד קוורטרבק). בשנת 2010 הצטרף להיכל התהילה של הפוטבול הישראלי. בתקופתו כשגריר ישראל בארצות הברית, ארגן דרמר שתי משלחות של חברי היכל התהילה של ליגת הפוטבול הלאומית האמריקנית (NFL) לישראל: אחת בשנת 2015, ואחת בשנת 2017.

### עיתונאי וסופר

דרמר החל לעבוד כבעל טור בג'רוזלם פוסט, בינואר 2001, לאחר שעורך העיתון שמע על ניסיונו בכתיבת נאומים עבור נתן שרנסקי ובנימין נתניהו. הטור השבועי של דרמר בעיתון נקרא "The Numbers Game", והתפרסם במשך כשלוש שנים.

בשנת 2004 כתב דרמר יחד עם נתן שרנסקי, במסגרת מכון אדלסון של מרכז שלם, את הספר "The Case for Democracy" (תורגם לעברית ויצא לאור ב-2005 בשם – "יתרון הדמוקרטיה"). הספר יצא לאור בהוצאת שלם והוא מתאר את המלחמה בין הישראלים לפלסטינים, כאחת החזיתות בלבד במלחמה כלל עולמית, בין החברות החופשיות, לבין הדיקטטורות, או "חברות הפחד", כפי שהן מכונות בו (שרנסקי סיפר שדרמר הוא זה שטבע לראשונה את המונח).

לפי הספר, הדמוקרטיה היא חיונית לרווחתה, התקדמותה ושגשוגה של האנושות. היא הכרחית לקיומם של יציבות, ביטחון חברתי וחירות האדם ברחבי העולם. החברות החופשיות נותנות לאדם חופש ליזום ולבטא את היצירתיות שלו, ובכך משיגות שגשוג כלכלי והתקדמות טכנולוגית. החירות מבטיחה שמירה על זכויות האדם, מניעת דיכוי ובקרה עצמית. לעומת זאת, בחברות הפחד, האזרחים מבצעים את מצוות השלטון בחוסר רצון, דבר הגורם להתפתחות אטית של הכלכלה, עוני ונחשלות טכנולוגית. משטר הפחד מפני השלטון מדכא יוזמה חופשית וביקורת על השלטון, ובכך נותן פתח למעשי עריצות ושחיתות שמרקיבים את החברה.

הספר מסרב להגביל את הדמוקרטיה רק למערב וטוען שהיא חייבת להיות מנת חלקן של כל אומות העולם. לטענתו, יציבות בעולם תתאפשר רק כאשר כל אומות העולם יחיו במדינות חופשיות ולא בדיקטטורות עריצות. לכן, יש לנקוט בקו תקיף נגד מדינות טוטליטריות, במטרה להפיל את העריצים ולהקים משטרים דמוקרטיים המחויבים לחירות ולשמירה על זכויות האדם.

אחת הטענות הבסיסיות, בספר הנה, שעד שלא תושג דמוקרטיה מלאה ברשות הפלסטינית, יהיה זה בלתי אפשרי להגיע עמה להסכם שלום. כביטוי לכך, נטען שיש לסלק את כל ביטויי ההסתה מספרי הלימוד, למגר את כל מעשי הטרור, להקים תשתיות ראויות ולערוך בחירות מסודרות. לקראת סופו, ממליץ הספר למערב לתמוך במורדים ערבים, אם יקומו בכל אחת ממדינות ערב, במלחמתם נגד שליטיהם הרודנים.

הספר זכה לתגובות נלהבות מבכירים בממשל האמריקאי ובראשם נשיא ארצות הברית דאז ג'ורג' ווקר בוש. אחת מעמדותיו, כי על הרשות הפלסטינית להפוך לדמוקרטיה קודם למשא ומתן, אומצה על ידי מזכירת המדינה האמריקאית קונדוליזה רייס כעמדתו הרשמית של הממשל. ג'ורג' בוש הזמין את שרנסקי ודרמר לפגישה בבית הלבן, במהלכה בוש הצהיר, כי תכניו מייצגים במדויק את תפישת עולמו בנושא מדיניות חוץ. בוש אף המליץ בריאיון ל-CNN לכל אמריקאי לקרוא את הספר:

> 
> "אם ברצונך להציץ לאופן המחשבה שלי בנושאי מדיניות חוץ, קרא את ספרו של שרנסקי 'טיעון בעד דמוקרטיה'. הייתי שם את הספר ברשימת המומלצים עבור אנשי ממשל, ובמיוחד עבור הוגי דעות. הספר תמציתי וטוב. הבחור הוא דמות הירואית, אתה יודע? זה ספר מצוין."
> 
> 
> 
> 

### קריירה מדינית

רון דרמר בפגישה עם ניקי היילי, מאי 2014
הדיאלוג האסטרטגי בין ארצות הברית וישראל. משמאל לימין: דן שפירו, סגן היועצת לביטחון לאומי של הבית הלבן, טוני בלינקן, יעקב נגל, דורי גולד ורון דרמר, ירושלים, יוני 2016
השגריר רון דרמר במרכז, אלוף יהודה פוקס (מימין) מחליף את אלוף מיקי אדלשטיין (משמאל) כנספח צה"ל בוושינגטון, ספטמבר 2019
ב-1993, עם סיום לימודיו באוניברסיטת פנסילבניה, עבד במשך שנה עבור פרנק לונץ בטרם המשיך ללימודים לתואר נוסף באוקספורד, במהלכם הציע לונץ לדרמר לעבוד עבור נתן שרנסקי בקמפיין הבחירות שלו במהלך שנת 1995. שרנסקי התמודד בבחירות 1996 לכנסת בראשות מפלגת "ישראל בעליה". דרמר החל את הקריירה שלו בישראל כיועצו האסטרטגי של שרנסקי. הוא המשיך כיועצו של שרנסקי גם לאחר הבחירות, בתקופה שבה כיהן האחרון כשר התמ"ת ובעקבות זאת החליט לעלות לישראל.

דרמר ליווה את שרנסקי גם כשהאחרון היה לשר הפנים בממשלת אהוד ברק, בעקבות בחירות 1999 ופרש יחד עמו ביולי 2000. בערך באותו זמן הוא גם הכיר את בנימין נתניהו, והפך ליועצו ואחד מכותבי נאומיו.

ב-2003 דרמר שימש כיועצו האסטרטגי של נתניהו, בעת שזה כיהן כשר האוצר בממשלת אריאל שרון, ובשנת 2004 מינה אותו נתניהו לתפקיד הציר הכלכלי של ישראל בוושינגטון, והוא כיהן בתפקיד זה עד אמצע שנת 2008. כשנכנס לתפקיד ב-2005, נאלץ לוותר על אזרחותו הכפולה האמריקאית-ישראלית, לטובת הישראלית בלבד.

בתקופתו בוושינגטון הוא עסק רבות בעידודן של קרנות הפנסיה האמריקאיות הגדולות, להימנע מהשקעת כספי ציבור בחברות הסוחרות עם איראן. במקביל נסע למדינות שונות ברחבי ארצות הברית ונפגש עם מחוקקים מקומיים כדי לשכנע אותם להימנע מהשקעות של המדינות באיראן. הוא גם חיפש דרכים לשלב ארגונים פרו ישראליים בפעילות הזו. פרויקט נוסף שלו באותה תקופה היה קידום האינטרסים של ישראל בתחום הפטנטים, במיוחד בנושא התרופות ובמיוחד בעזרה לחברת טבע. לתעשיית התרופות בארצות הברית יש לובי חזק מאוד אשר לחץ על הממשל האמריקאי באותה תקופה להטיל מגבלות על חברת טבע. מאמציהם כוונו לשימוש בחוקי הסחר כדי לדחות ככל האפשר את השלב שבו טבע מתחילה למכור תרופות גנריות בשוק האמריקאי. הקהילה היהודית הייתה מעורבת במאבק הזה לצידה של טבע. דרמר היה באותה תקופה אחד הפעילים העיקריים בהקשר זה. בנוסף, שימש בתפקיד מרכזי במאמצים להגיע למזכר הבנות חדש בין ארצות הברית לישראל בכל הנוגע לסיוע הביטחוני.

בעת הבחירות לכנסת השמונה עשרה, ב-2009 שימש דרמר כיועץ לקמפיין של נתניהו ולאחר היבחרו מונה ליועץ מדיני בכיר במשרד ראש הממשלה.

באוקטובר 2013 החל לכהן כשגריר ישראל בארצות הברית. בין השנים 2013–2021 שימש כשגריר ישראל בארה״ב. שימש בתפקיד בשליחות ממשלת ישראל וראש ממשלת ישראל בנימין נתניהו, אשר דרמר נחשב מקורב אליו מאוד, ופעל לקידום הסכמי שלום ונורמליזציה בין ישראל לשכנותיה במזרח התיכון יחד עם צוות הבית הלבן בתקופת נשיאותו של דונלד טראמפ. בינואר 2021 חדל לשמש כשגריר והוחלף על ידי מינוי זמני של גלעד ארדן ובהמשך מינוי קבע של מיכאל הרצוג.

דרמר נחשב כמי שמקורב מאוד לנתניהו, שציין כי הוא רואה את דרמר כאחד האנשים המתאימים להחליפו כראש הממשלה בעתיד, יחד עם ראש המוסד יוסי כהן.

בשנת 2020, היווה דרמר ציר משמעותי בהבשלת הסכמי אברהם, אשר נרמלו את היחסים בין ישראל לאיחוד האמירויות הערביות ובחריין. בעקבות ההסכמים, נחתמו שני הסכמים נוספים לנרמול היחסים, הפעם בין ישראל למרוקו וסודאן, אשר נחתמו מאוחר יותר באותה שנה.

מנכ"ל חברת הפארמה פייזר, אלברט בורלא, הביע את הערכתו לדרמר בתור אחד האנשים שסייעו למדינת ישראל להשיג מיליוני חיסונים נגד הקורונה. יונתן פולארד, המרגל הישראלי שישב בכלא האמריקני במשך עשרות שנים, התייחס לדרמר בתור אחד האנשים שהביאו לשחרורו מהכלא.

על תרומתו לקידום השלום אשר בא לידי ביטוי בחתימה על הסכמי אברהם, הוגש למועמדות על פרס נובל לשלום, יחד עם בכירים אחרים ממדינות ערב וארצות הברית.

ביולי 2021 הצטרף למכון היהודי לביטחון לאומי באמריקה (JINSA) כעמית מחקר בכיר במרכז 'ג'ונדומר להגנה ולאסטרטגיה'. בחודש מרץ 2022, החל לארח פודקאסט יחד עם נשיא המכון מייקל מקובסקי.

### כשר לעניינים אסטרטגיים

בדצמבר 2022, לאחר הבחירות לכנסת העשרים וחמש, מונה בידי ראש הממשלה בנימין נתניהו לשר לעניינים אסטרטגיים בממשלת ישראל השלושים ושבע. על אף שטרם הוגדרו תחומי האחריות של המשרד לנושאים אסטרטגיים, שהוקם מחדש בשביל דרמר, עיקר עיסוקיו הוא "בנושאים אסטרטגיים הכוללים את המאבק בתוכנית הגרעין האיראנית, חיזוק הסכמי אברהם, הרחבת מעגל השלום עם מדינות ערב וחיזוק הברית עם ארצות הברית". דרמר הוא חבר הקבינט המדיני-ביטחוני.

בתחילת כהונתו, דרמר נפגש כמה פעמים עם בכירים בממשל האמריקני ודן עימם בנושאים ביטחוניים ובהרחבת הסכמי אברהם. כתוצאה מהמחאה נגד הממשלה ובעיקר נגד הרפורמה המשפטית, נתניהו הסמיך את דרמר לכתוב הצעת פשרה למתווה חקיקה שיוסכם על הקואליציה והאופוזיציה.
ב-27 במרץ 2023, לאחר הפגנות ענק, השהה נתניהו את החקיקה והחל דיאלוג והידברות בין מפלגות הקואליציה לאופוזיציה בדבר מתווה פשרה מסוכם. דרמר נעשה לאישיות מרכזית במשא ומתן.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **רון דרמר** |
| ויקישיתוף תמונות ומדיה בוויקישיתוף: **רון דרמר** |

* ברק רביד, היועץ הניאו-שמרן של נתניהו: חבר של משפחת בוש, באתר הארץ, 2 באפריל 2009
* ארל קוקס, ריאיון עם דרמר
* טל שניידר, הראי של ביבי, באתר nrg‏, 27 במאי 2011
* אריאל כהנא, רון דרמר, פרופיל: האיש שלנו בארה"ב, באתר nrg‏, 5 באוקטובר 2013
* רן דגוני, ‏שגריר ישראל בארה"ב הגיש כתב האמנתו לנשיא אובמה, באתר גלובס, 4 בדצמבר 2013
* אייל לוי, ‏האיש שלנו בוושינגטון: יצאנו לחקור את חידת רון דרמר - פרופיל, באתר מעריב אונליין, 3 באוגוסט 2019
* ג'ייקוב מגיד, פרופיל: רון דרמר מסיים קדנציה מעוררת מחלוקת בוושינגטון. ישראל תשלם את המחיר, באתר זמן ישראל, 24 בינואר 2021
* אריאל כהנא, רון דרמר: "היו במערכת הצבאית והמדינית אנשים שהפריעו לנתניהו לשמור על האינטרסים של ישראל", באתר ישראל היום, 5 בספטמבר 2021

* רון דרמר, דף שער בספרייה הלאומית

הערות שוליים
------------

1. ↑  Hall Of Fame – Men's Flag Football League
2. ↑  Gold Jackets Inspire Israel’s National Football Team, www.profootballhof.com, ‏ספטמבר 2019 (באנגלית)
3. ↑  Associated Press, Hall of Famers' visit giving Israeli football huge boost, ESPN (באנגלית)
4. ↑  הארץ, 30 בדצמבר 2012
5. ↑  Honoring Democracy, מאמר על פגישת בוש - שרנסקי ודרמר בשנת 2005
6. ↑  מה קורא הנשיא בוש, כתבה ב-CNN משנת 2005
7. ↑  Proud To Have Been an American, The New York Sun (באנגלית)
8. ↑  BRIAN SKOLOFF The Associated Press, Florida Divests Funds From Iran, Sudan Firms, The Ledger (באנגלית אמריקאית)
9. ↑  Netanyahu’s man in DC, The Jerusalem Post | JPost.com (באנגלית אמריקאית)
10. ↑  אטילה שומפלבי, נתניהו מינה את רון דרמר לשגריר ישראל בארה"ב, באתר ynet, 9 ביולי 2013
11. ↑  אריאל כהנא, בשני כובעים: מהיום - ארדן שגריר ישראל באו"ם ובארה"ב, באתר ישראל היום, 20 בינואר 2020
12. ↑  טל שלו‏, נתניהו מסמן יורשים בשיחות סגורות: "השגריר דרמר וראש המוסד כהן - הם המתאימים", באתר וואלה!‏, 15 באוגוסט 2019
13. ↑  איתמר איכנר, נחתם ההסכם עם מרוקו: הנציגויות ייפתחו בעוד שבועיים, באתר ynet, 22 בדצמבר 2020
14. ↑  אנה ברסקי, ‏סודן חתמה רשמית על ההסכם לנרמול היחסים עם ישראל, באתר מעריב אונליין, 6 בינואר 2021
15. ↑  אריאל כהנא, How Israel won the race for the Pfizer vaccine, באתר ישראל היום, 21 באפריל 2021
16. ↑  יוני קמפינסקי, 'In the end, you got us home,' Jonathan Pollard tells former ambassador Ron Dermer, באתר ערוץ 7, 3 בפברואר 2022
17. ↑  "Kushner, Berkowitz nominated for Nobel peace prize for Israel deals". *Reuters* (באנגלית). 2021-02-01. נבדק ב-2023-01-29.
18. ↑  Diplomatically Incorrect with Ambassador Ron Dermer and Michael Makovsky on Apple Podcasts, Apple Podcasts (באנגלית אמריקאית)
19. ↑  איתמר אייכנר, הממשלה החליטה להקים מחדש את המשרד לעניינים אסטרטגיים תחת השר דרמר, באתר ynet, 19 בפברואר 2023
20. ↑  בבית הלבן: צחי הנגבי ורון דרמר נפגשו עם נציגים אמריקנים בכירים, באתר עכשיו 14, 7 במרץ 2023
21. ↑  שירין אביטן כהן, סאליבן נועד עם דרמר והנגבי: "דן בדאגה על יחסי רוסיה-איראן", באתר ישראל היום, 2 ביוני 2023
22. ↑  דאמיר אטינגר, רון דרמר הוסמך על ידי נתניהו לגבש פשרה ברפורמה המשפטית, באתר ישראל היום, 14 במרץ 2023
23. ↑  אנה ברסקי, ‏גורמים באופוזיציה על ההתקדמות במו"מ: "דרמר מתון ומבין שצריך פתרון שאינו חד צדדי", באתר מעריב אונליין, 18 באפריל 2023

| השרים לנושאים אסטרטגיים בממשלות ישראל |
| --- |
| 

|  |  |
| --- | --- |
| אביגדור ליברמן • אהוד אולמרט • משה יעלון • יובל שטייניץ • גלעד ארדן • אורית פרקש-הכהן • מיכאל ביטון • יאיר לפיד • רון דרמר | סמל מדינת ישראל |

 |

 

| **חברי ממשלת ישראל המכהנים ישראלישראל** |
| --- |
| 

|  |  |
| --- | --- |
| ראש הממשלה **בנימין נתניהו**
השר **גדי איזנקוט**
• שר המורשת **עמיחי אליהו**
• שר במשרד המשפטים, השר לשיתוף פעולה אזורי והשר המקשר בין הממשלה לכנסת **דודי אמסלם**
• שר החדשנות, המדע והטכנולוגיה **אופיר אקוניס**
• שר הפנים **משה ארבל**
• שר הבריאות **אוריאל בוסו**
• שר במשרד החינוך **חיים ביטון**
• השר לביטחון לאומי **איתמר בן גביר**
• שר העבודה **יואב בן צור**
• שר הכלכלה והתעשייה **ניר ברקת**
• שר הבינוי והשיכון ושר במשרד ראש הממשלה **יצחק גולדקנופף**
• השרה לשוויון חברתי וקידום מעמד האישה **מאי גולן**
• שר הביטחון **יואב גלנט**
• שרת המודיעין **גילה גמליאל**
• השר **בני גנץ**
• שר החקלאות ופיתוח הכפר **אבי דיכטר**
• השר לעניינים אסטרטגיים **רון דרמר**
• שר הנגב, הגליל והחוסן הלאומי **יצחק וסרלאוף**
• שר התרבות והספורט **מיקי זוהר**
• השר **חילי טרופר**
• שר האנרגיה והתשתיות **אלי כהן**
• שר התיירות **חיים כץ**
• שר החוץ **ישראל כ"ץ**
• סגן ראש הממשלה ושר המשפטים **יריב לוין**
• השר לשירותי דת **מיכאל מלכיאלי**
• שר הרווחה והביטחון החברתי **יעקב מרגי**
• שר העלייה והקליטה **אופיר סופר**
• שרת ההתיישבות והמשימות הלאומיות **אורית סטרוק**
• השרה להגנת הסביבה **עידית סילמן**
• שר האוצר ושר נוסף במשרד הביטחון **בצלאל סמוטריץ'**
• השר **גדעון סער**
• שר ירושלים ומסורת ישראל **מאיר פרוש**
• שר החינוך **יואב קיש**
• שר התקשורת **שלמה קרעי**
• שרת התחבורה והבטיחות בדרכים **מירי רגב**
• השרה **יפעת שאשא ביטון**
• שר התפוצות והמאבק באנטישמיות **עמיחי שיקלי** |  |

 |

| שגרירי ישראל בארצות הברית ישראלישראל ארצות הבריתארצות הברית |
| --- |
| 

|  |
| --- |
| אליהו אילת • אבא אבן • אברהם הרמן • יצחק רבין • שמחה דיניץ • אפרים עברון • משה ארנס • מאיר רוזן • משה ארד • זלמן שובל • איתמר רבינוביץ • אליהו בן-אלישר • זלמן שובל • דוד עברי • דני אילון • סלי מרידור • מיכאל אורן • רון דרמר • גלעד ארדן • מיכאל הרצוג |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007302222705171
* BIBSYS: 5038494
* BnF: cb15089788v (data)
* CiNii: DA15607634
* ISNI: 0000 0001 1000 3000
* LCCN: no2004110193
* NLA: 40031860
* NLK: KAC202105862
* NTA: 284181080
* RERO: 02-A011936712
* SUDOC: 086171410
* VIAF: 97595030
* WorldCat: lccn-no2004110193

 |